ไข้สูงเพียบ คนไทยกลับจากนอก ติดใหม่แค่ 4
สิงห์อมควัน ถ้าหากป่วย เสี่ยง-14 เท่าเริ่มใจชื้น ไทยพบผู้ติดเชื้อไวรัสก่อโรคโควิด-19 รายใหม่แค่ 4 คน ล้วนเดินทางมาจากต่างประเทศ ไร้คนป่วยตายเพิ่ม ขณะที่ผู้ติดเชื้อในประเทศช่วงสองสัปดาห์มีแค่ 9 ราย ส่วนอัตราการรักษาจนหายดีมีสูงถึงร้อยละ 96.17 แต่ยังต้องจับตาคนไทยเดินทางกลับเข้าประเทศอีกลอตใหญ่ พบมีไข้สูงนับสิบราย ด้านกรมควบคุมโรคเตือนเหล่าสิงห์อมควัน หากติดโควิดเสี่ยงตายมากกว่าคนไม่สูบถึง 14 เท่า ส่วนทั่วโลกแม้ยอดผู้ติดเชื้อไวรัสมรณะยังไม่นิ่ง แต่หลายชาติยืนยันทยอยเปิดพื้นที่ให้พลเมืองออกมาทำกิจกรรมนอกบ้านได้แล้วสถานการณ์การแพร่ระบาดของโรคติดเชื้อไวรัสโคโรนา 2019 หรือโควิด-19 ในไทย ในช่วงสองสัปดาห์ที่ผ่านมาดีขึ้นอย่างมีนัยสำคัญ โดยพบผู้ติดเชื้อรายใหม่ส่วนใหญ่มาจากนอกประเทศและอยู่ในสถานที่กักตัวแล้ว ขณะที่ผู้ติดเชื้อจากในประเทศ รวมแค่ 9 รายป่วยเพิ่ม 4 รายอยู่ในที่กักตัวที่ศูนย์บริหารสถานการณ์โควิด-19 (ศบค.) กระทรวงสาธารณสุข จ.นนทบุรี เมื่อวันที่ 31 พ.ค.พญ.พรรณประภา ยงค์ตระกูล ผู้ช่วยโฆษก ศบค.แถลงความคืบหน้าสถานการณ์ผู้ติดเชื้อโควิด-19 ในไทยว่า พบผู้ติดเชื้อรายใหม่เพิ่ม 4 ราย ทั้งหมดเป็นผู้ที่เดินทางกลับมาจากต่างประเทศและกักตัวในสถานที่รัฐจัดให้ รายแรกเป็นหญิงไทย อายุ 37 ปี เดินทางกลับจากประเทศสหรัฐอาหรับเอมิเรตส์ 1 ราย อาชีพพนักงานนวด เดินทางกลับมาถึงเมื่อวันที่ 24 พ.ค. เข้าพักในสถานที่ที่รัฐจัดให้ มีน้ำมูก หายใจลำบาก ปวดศีรษะ ปวดท้อง ในวันที่ 29 พ.ค.ตรวจพบเชื้อและเข้ารับการรักษาที่โรงพยาบาลเลิด–สิน อีก 2 ราย กลับจากประเทศตุรกี เป็นนักศึกษาชายอายุ 18 ปี และ 19 ปี เข้าพักที่โรงแรม จ.ชลบุรี ตรวจพบเชื้อเมื่อวันที่ 29 พ.ค. แต่ไม่แสดงอาการ เข้ารักษาที่โรงพยาบาลบางละมุง จ.ชลบุรีรักษาหายร้อยละ 96.17ส่วนรายที่สี่ กลับจากประเทศซาอุดีอาระเบีย เป็น นศ.ชาย อายุ 22 ปี เดินทางจากกรุงริยาดกัวลาลัมเปอร์ แล้วเดินทางเข้าไทยทางด่านปาดังเบซาร์ อ.สะเดา จ.สงขลา ด้วยรถบัสถึงไทยวันที่ 21 พ.ค. เข้าพักที่สถานที่รัฐจัดให้ใน จ.นราธิวาส ตรวจพบเชื้อวันที่ 29 พ.ค. แต่ไม่มีอาการ เข้ารักษาที่โรงพยาบาลนราธิวาส อย่างไรก็ตาม รายนี้นั่งรถบัสมาด้วยกันกับผู้ป่วยรายใหม่ของเมื่อวันที่ 30 พ.ค.ที่ผ่านมา ทำให้มีผู้ป่วยสะสม 3081 ราย ไม่มีผู้เสียชีวิตเพิ่ม รวมผู้เสียชีวิตสะสม 57 ราย มีผู้ป่วยกลับบ้านได้ 2 ราย ทำให้ยอดผู้ป่วยกลับบ้านสะสม 2963 ราย หรือคิดเป็นร้อยละ 96.17 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 61 ราย ในจำนวนนี้มีอาการรุนแรง 1 รายส่วนใหญ่มาจากนอกประเทศพญ.พรรณประภากล่าวอีกว่า สถานการณ์ ผู้ติดเชื้อในช่วง 2 สัปดาห์ที่ผ่านมา หลังจากรัฐบาลมีมาตรการผ่อนปรนพบว่ามีผู้ติดเชื้อรายใหม่ 53 ราย ส่วนใหญ่เป็นผู้เดินทางมาจากต่างประเทศและอยู่ในสถานกักกันที่รัฐจัดให้ 44 ราย หรือคิดเป็นร้อยละ 83.2 มีผู้ติดเชื้อภายในประเทศเพียง 9 ราย หรือคิดเป็นร้อยละ 16.98 แยกเป็นติดจากการสัมผัสผู้ป่วย 6 ราย และผู้ที่รับเชื้อจากการไปในสถานที่ชุมชน 3 ราย ชี้ให้เห็นว่าถึงแม้ว่ารัฐบาลจะผ่อนคลายแต่ไม่ส่งผลกระทบต่อจำนวนผู้ติดเชื้อในประเทศ ความสำเร็จครั้งนี้มาจากความร่วมมือของสถานประกอบการและประชาชนที่ปฏิบัติได้เป็นอย่างดี ทั้งมาตรการส่วนบุคคล เช่น การเว้นระยะห่าง สวมหน้ากากอนามัย การล้างมือบ่อยๆ และมาตรการของสถานประกอบการ เช่น การบริหารจัดการพื้นที่ จัดจุดคัดกรองอุณหภูมิ จุดบริการแอลกอฮอล์เจลล้างมือ การลงทะเบียนเข้า-ออก พื้นที่ผ่านแพลตฟอร์มไทยชนะ เป็นต้นสิงห์อมควันป่วยแล้วหนักกว่านอกจากนี้ ในเอกสารเผยแพร่จากกรมควบคุมโรคระบุเพิ่มเติมด้วยว่า เนื่องในวันที่ 31 พ.ค. ของทุกปี เป็นวันงดสูบบุหรี่โลก คำขวัญประจำปี 2563 มีว่า ติดบุหรี่ ติดโควิด เสี่ยงตายสูง #เลิกสูบลดเสี่ยง ซึ่งการสูบบุหรี่เป็นการเพิ่มความเสี่ยงในการแพร่กระจายเชื้อโรค เพราะขณะสูบจะมีการปล่อยควัน ละอองไอออกมา อาจมีน้ำลาย สารคัดหลั่งและเชื้อโรคปะปนอยู่ และอาจแพร่เชื้อสู่ผู้อื่นได้ รวมทั้งข้อมูลขององค์การอนามัยโลก ในการบังคับใช้กรอบอนุสัญญาว่าด้วยการควบคุมยาสูบ (WHO FCTC) ได้ระบุถึงการศึกษาปัจจัยที่มีผลต่อโรคโควิด-19 ของผู้ป่วยในโรงพยาบาล พบว่าผู้ป่วยที่สูบบุหรี่มีโอกาสที่จะเกิดอาการรุนแรงได้มากกว่าคนปกติทั่วไปและเสี่ยงที่จะเสียชีวิตมากกว่าคนที่ไม่สูบบุหรี่ถึง 14 เท่ารับ 16 ช่างฝีมือไทยจากกัมพูชาที่ด่าน ตม.อรัญประเทศ จุดผ่านแดนถาวรบ้านคลองลึก อ.อรัญประเทศ จ.สระแก้ว พ.ต.อ.อาทิตย์ ยาแก้ว ผกก.ตม.จ.สระแก้ว สนธิกำลังชุดปฏิบัติการร่วมรับตัวคนไทย 16 คน เป็นชาย 8 คน หญิง 8 คน ที่ จนท.ด่าน ตม.ปอยเปต ประเทศกัมพูชา ปล่อยตัวกลับประเทศไทย นำตัวทั้ง 16 คนมาตรวจคัดกรองโรคที่ด่านควบคุมโรคติดต่อระหว่างประเทศ ฉีดพ่นยาฆ่าเชื้อ ก่อนจะนำส่งสถานที่กักตัว 14 วันที่ทางจังหวัดจัดเตรียมไว้แล้ว พ.ต.อ.อาทิตย์ กล่าวว่า คนไทยทั้ง 16 คนทำงานอยู่ในโรงงานพีเค การ์เม้นท์ จ.เสียมราฐ ประเทศกัมพูชา ผลิตเสื้อผ้าแบรนด์เนมของต่างประเทศ เป็นแรงงานช่างฝีมือที่ไปเป็นพี่เลี้ยงให้แรงงานชาวกัมพูชา รัฐบาลกัมพูชาสั่งปิดโรงงานตั้งแต่วันที่ 29 พ.ค. เพื่อป้องกันการแพร่ระบาดของโควิด-19 จึงต้องเดินทางกลับประเทศ ขณะที่โรงงานในกัมพูชากว่า 100 โรงงานถูกรัฐบาลสั่งปิดเช่นกัน คาดว่าจะมีแรงงานไทยเดินทางกลับประเทศอีกจำนวนมากยะลาสั่งปลดล็อกพื้นที่เสี่ยงด้าน จ.ยะลา นายชัยสิทธิ์ พานิชพงศ์ ผวจ.ยะลา ในฐานะผู้กำกับการบริหารราชการในสถานการณ์ ฉุกเฉินจังหวัดยะลา สั่งยกเลิกพื้นที่เสี่ยงต่อสถานการณ์การติดเชื้อโควิด-19 ล่าสุด 31 หมู่บ้าน 1 ชุมชน หลังจากดำเนินการตามเกณฑ์สาธารณสุข ทำให้ยอดผู้ป่วยยืนยันจำนวนคงเดิมและไม่พบผู้ป่วยเพิ่มขึ้นเป็นเวลา 20 วันติดต่อกัน จ.ยะลาคงเหลือพื้นที่ 7 หมู่บ้านใน อ.บันนังสตา ที่ยังไม่ยกเลิก จะครบกำหนดวันที่ 6-7 มิ.ย.นี้ สถานการณ์ล่าสุดมีผู้ป่วยสะสม 133 ราย รักษาหายสะสม 131 ราย เสียชีวิต 2 รายภูเก็ตรักษาผู้ป่วยหายหมดแล้วที่ห้องประชุมศาลากลางจังหวัดภูเก็ต คณะกรรมการโรคติดต่อจังหวัดภูเก็ตรายงานต่อที่ประชุมว่า ตั้งแต่วันที่ 5 ม.ค.-30 พ.ค.2563 จ.ภูเก็ตมีผู้ติดเชื้อยืนยันโรคโควิด-19 จำนวน 227 ราย (ไม่พบรายใหม่) ผู้ติดเชื้อได้รับอนุญาตให้กลับบ้าน 224 ราย เสียชีวิต 3 ราย ปัจจุบันไม่มีผู้ติดเชื้อรับการรักษาพยาบาล ส่วนผู้มีอาการเข้าเกณฑ์เฝ้าระวังสะสมทั้งหมด 7227 ราย ยังคงรักษาพยาบาล 17 รายอยู่ระหว่างรอผลการตรวจทางห้องปฏิบัติการ กลับบ้านแล้ว 7210 ราย ผู้ได้รับการตรวจหาเชื้อทางห้องปฏิบัติการทั้งหมด 11262 ราย (พบเชื้อ 227 ราย) แยกเป็นผู้มีอาการเข้าเกณฑ์เฝ้าระวังสะสม 7227 ราย (พบเชื้อ 189 ราย) และเป็นผู้ได้รับการตรวจหาเชื้อจากการคัดกรองเชิงรุก 4035 ราย (พบเชื้อ 38 ราย) สำหรับผู้ติดเชื้อยืนยันโรคโควิด-19 ทั้งหมด ปัจจุบันกลับบ้านหมดแล้ว แม้สถานการณ์จะเริ่มดีขึ้น จังหวัดภูเก็ตยังคงกำหนดมาตรการเฝ้าระวังป้องกันควบคุมไม่ให้มีการระบาดระลอกสอง ขอความร่วมมือประชาชน ผู้ประกอบการและผู้ใช้บริการให้ปฏิบัติตามมาตรการอย่างเคร่งครัด สิ่งสำคัญที่จะหยุดยั้งโรคโควิด-19 ได้คือการมีวินัยและความร่วมมือร่วมใจกันของประชาชนทุกคนกลับจากเกาหลีใต้มีไข้ 13 รายที่สนามบินสุวรรณภูมิ เมื่อเวลา 22.00 น.วันที่ 30 พ.ค. พล.อ.ปริพัฒน์ ผลาสินธุ์ รองเสนาธิการทหาร นายกิตติพงศ์ กิตติขจร รอง ผอ.ท่าอากาศยานสุวรรณภูมิ (สายปฏิบัติการ 1) พร้อมเจ้าหน้าที่หน่วยงานที่เกี่ยวข้อง ร่วมคัดกรองตรวจรับคนไทยที่เดินทางกลับมาจากประเทศเกาหลีใต้ 1 เที่ยวบินจำนวน 194 คน พบมีไข้สูง 13 คน เจ้าหน้าที่ด่านควบคุมโรค นำส่งโรงพยาบาลทันที และมีหมายจับ 1 คน ผู้โดยสารเข้ากักตัวทางเลือก 18 คน ที่เหลือนำขึ้นรถบัสเพื่อดำเนินการกักตัว 14 วันตามมาตรการของรัฐ ก่อนหน้านี้ช่วงเย็นวันเดียวกัน มีคนไทยเดินทางกลับมาจากประเทศฟิลิปปินส์ 1 เที่ยวบิน จำนวน 151 คน พบมีไข้สูง 8 คนนำส่งโรงพยาบาล ผู้โดยสารเข้ากักตัวทางเลือก 1 คน ส่วนที่เหลือ 142 คนนำขึ้นรถบัสไปกักตัว 14 วันตามมาตรการของรัฐ20 คนไทยจากอังกฤษมีไข้ขณะที่ตลอดวันที่ 31 พ.ค. มีกลุ่มคนไทยจากประเทศอังกฤษ 248 คน และชาวเยอรมัน 3 คน เดินทางเข้าประเทศไทย ด้วยเที่ยวบินพิเศษ สายการบินไทยเที่ยวบินที่ TG917 มาถึงสนามบินสุวรรณภูมิในเวลา 14.30 น. หลังตรวจคัดกรองโรค พบคนไทยมีไข้ 20 คน จึงถูกส่งตัวไปที่โรงพยาบาลในจังหวัดสมุทรปราการทันที ส่วนผู้โดยสารคนไทยที่เหลือ กระจายไปกักตัวที่โรงแรม H2DO โรงแรม ฌ เฌอ ใน จ.สมุทรปราการ โรงแรมเมอเวนพิค ถนนวิทยุ และโรงแรมคิวว์ สุขุมวิท 79 กทม. ส่วนชาวเยอรมัน 3 คน ไปกักตัวที่โรงแรมรอยัลเบญจา จากนั้นเวลา 17.15น. ที่สนามบินดอนเมือง กลุ่มคนไทยในประเทศอินโดนีเซีย จำนวน 150 คน เดินทางด้วยสายการบินไทยไลอ้อนแอร์ เที่ยวบินที่ SL117 มาถึงไทย ซึ่งหลังจากผ่านด่านคัดกรองโรคแล้ว เจ้าหน้าที่ส่งไปกักตัวที่โรงแรมบ้านไทย ย่านรามคำแหงผู้ติดเชื้อทั่วโลกพุ่งรายวันสำหรับสถานการณ์การแพร่ระบาดของเชื้อไวรัสโควิด-19 ทั่วโลก ยังพบผู้ติดเชื้อรายใหม่เพิ่มขึ้นไม่หยุด โดยเมื่อวันที่ 31 พ.ค. ยอดผู้ติดเชื้อทั่วโลกพุ่งเป็น 6.16 ล้านคน เสียชีวิตราว 371000 คน ขณะที่รักษาหายรวม 2.73 ล้านคน ผู้ติดเชื้อและเสียชีวิต ส่วนใหญ่ 2 ใน 3 ของทั้งหมด อยู่ใน ยุโรปกับสหรัฐอเมริกา โดยเฉพาะอย่างยิ่งในสหรัฐฯ ที่มีผู้เสียชีวิตรายวัน 1799 ราย ทำให้ยอดรวมผู้เสียชีวิตมีประมาณ 105000 ราย ติดเชื้อเพิ่มขึ้นเป็นกว่า 1.81 ล้านคน ส่วนรัสเซียมีผู้ติดเชื้อ 405843 ราย หลังพบผู้ติดเชื้อเพิ่ม 9268 ราย ในวันที่ 31 พ.ค. และมีผู้เสียชีวิตอีก 138 ราย รวมเป็น 4693 รายละตินอเมริกาดับครึ่งแสนสำนักข่าวรอยเตอร์รายงานว่า ยอดผู้เสียชีวิตในละตินอเมริกาทะลุถึง 50000 รายแล้ว กว่าครึ่งหนึ่งอยู่ในบราซิลที่ทางกระทรวงสาธารณสุขรายงานว่า ตลอด 24 ชม. มีผู้เสียชีวิตต่อเนื่องเพิ่มขึ้นเป็น 28849 ราย ติดเชื้ออีก 34800 ราย ทำให้ยอดสะสมใกล้ถึง 500000 ราย อยู่ที่ 499966 ราย โดยนครเซา เปาโล กับกรุงริโอ เด จาเนโร เป็นศูนย์กลางการติดเชื้อและเสียชีวิตมากที่สุด และทางกระทรวงก็ยังมองไม่เห็นว่าจะถึงจุดสูงสุดเมื่อไหร่ ด้านผู้เชี่ยวชาญทางการแพทย์มองว่าตัวเลขน่าจะสูงกว่าที่ทางการยืนยัน 15 เท่า เพราะไม่มีการตรวจหาเชื้อเป็นวงกว้างยอดติดเชื้อในเอเชียไม่นิ่งศูนย์ป้องกันและควบคุมโรคเกาหลีใต้ (เคซีดีซี) รายงานผู้ติดเชื้อรายใหม่ 27 ราย รวม 21 ราย จากพื้นที่ชุมชนหนาแน่นในกรุงโซล ที่เหลือเป็นผู้ที่เดินทางกลับจากต่างประเทศ ทำให้ยอดสะสมอยู่ที่ 11468 ราย เสียชีวิตเพิ่ม 1 ราย เป็น 270 ราย ส่วนจีนพบผู้ติดเชื้อ 2 ราย ที่มณฑลชานตง ตอนใต้ของกรุงปักกิ่งกลับจากต่างประเทศ และเป็นครั้งแรกที่จีนอนุญาตให้สายการบินลุฟท์ฮันซ่า เอ 340 จากเมืองแฟรงก์เฟิร์ตเข้าประเทศ ต่อมาพบผู้ป่วยติดเชื้อแต่ไม่มีอาการในเที่ยวบินนี้ 4 รายอินเดียเปิดเมืองไม่สนติดเชื้อพุ่งที่อินเดีย พบผู้ติดเชื้อรายใหม่กว่า 8000 ราย เป็น 182143 ราย เสียชีวิต 193 ราย เป็น 5164 ราย แต่รัฐบาลก็ยังจะผ่อนคลายล็อกดาวน์ทั่วประเทศในวันที่ 8 มิ.ย. โดยแบ่งเป็น 3 เฟส เฟสแรกให้เปิดทั้งร้านอาหาร โรงแรม ห้างสรรพสินค้า สถานที่สักการบูชา จากนั้นเฟส 2 คาดจะเริ่มในเดือน ก.ค.คือเปิดการเรียนการสอน และเฟส 3 การเดินทางระหว่างประเทศ รถไฟ โรงภาพยนตร์ การจัดการแข่งขันกีฬา และโรงยิม ยกเว้นพื้นที่ที่มีการแพร่ระบาดหนักยังคุมเข้มการล็อกดาวน์ สำหรับมาตรการเคอร์ฟิวก็ลดลง 2 ชม. จากเดิมเวลา 19.00-07.00 น. เป็นเวลา 21.00-05.00 น. ส่วนที่สิงคโปร์ พบผู้ติดเชื้ออีก 518 ราย เป็น 34884 ราย อินโดนีเซีย พบผู้ติดเชื้อเพิ่ม 700 ราย รวมสะสมเป็น 26473 ราย เสียชีวิตอีก 40 ราย รวมสะสมเป็น 1613 รายเจ้าชายเบลเยียมติดโควิด-19วันเดียวกัน สำนักข่าวบีบีซีรายงานว่า เจ้าชายโยอาคิม พระราชนัดดาในสมเด็จพระราชาฟิลิปเป แห่งเบลเยียม พระชนมายุ 28 พรรษา เสด็จไปยัง สเปนในวันที่ 26 พ.ค.ที่ผ่านมา และ 2 วันต่อมาทรงเข้าร่วมงานปาร์ตี้แห่งหนึ่งในเมืองกอร์โดบา ทางตอนใต้ ก่อนถูกตรวจพบว่าทรงติดเชื้อโควิด-19 พระองค์เป็น 1 ใน 27 คนที่อยู่ในงานปาร์ตี้ดังกล่าว ทั้งที่ภายใต้มาตรการล็อกดาวน์ของเมืองกอร์โดบา ห้ามผู้คนรวมตัวกันเกิน 15 คน ตำรวจกำลังตรวจสอบ หากพบว่าผิดกฎจริงจะถูกปรับเงินสูงสุด 10000 ยูโร (ราว 3.5 แสนบาท)ปรับนายกฯโรมาเนียฝ่าฝืนกฎนายกรัฐมนตรี ลูโดวิค ออร์บาน แห่งโรมาเนีย ถูกกล่าวโทษว่าฝ่าฝืนกฎคุมเข้มป้องกันการติดเชื้อโควิด-19 มีผู้ติดเชื้อกว่า 19000 ราย เสียชีวิต 1259 ราย หลังมีภาพกำลังสูบซิการ์ และดื่มภายในออฟฟิศตัวเองกับทีมคณะรัฐมนตรี 4 คน ถ่ายไว้เมื่อ 25 พ.ค. วันเกิดของนายออร์บาน ที่ไม่มีใครสวมหน้ากากป้องกันและเว้นระยะห่างทางสังคม ทั้งนายบ็อคดาน ออเรสคู รัฐมนตรีต่างประเทศ ที่ถือมวนซิการ์ ขณะที่วางหน้ากากอนามัยไว้บนโต๊ะใกล้กับขวดเหล้า นายออร์บานให้เหตุผลว่า เพื่อนร่วมงานทำเซอร์ไพรส์วันเกิดตัวเอง เลยหาอะไรให้กิน พร้อมเลี้ยงไวน์ วิสกี้ ส่วนที่ไม่สวมหน้ากากเพราะเพิ่งทานอาหารเสร็จ และยอมรับว่าจะจ่ายค่าปรับฐานสูบบุหรี่ภายในอาคารซาอุฯให้ละหมาดในมัสยิดส่วนที่ซาอุดีอาระเบีย อนุญาตให้กลับมาเปิดมัสยิดราว 90000 แห่งทั่วประเทศเป็นครั้งแรกในรอบกว่า 2 เดือน ยกเว้นมหามัสยิดที่ศักดิ์สิทธิ์ที่สุดในนครเมกกะ แต่ผู้เข้าไปต้องปฏิบัติตามคู่มืออย่างเคร่งครัดเพื่อป้องกันการแพร่ระบาดของโรคโควิด-19 ทั้งเว้นระยะห่างระหว่างกัน 2 เมตร ขณะละหมาด สวมหน้ากากตลอดเวลา และงดการทักทายกันด้วยการกอด หรือจับมือ เด็กอายุต่ำกว่า 15 ปียังไม่ให้เข้าด้านใน ส่วนผู้สูงวัยและผู้ที่มีปัญหาสุขภาพจะให้ละหมาดที่บ้าน เช่นเดียวกับมัสยิดอัลอักศอ ในนครเยรูซาเลม กลับมาเปิดเป็นครั้งแรกนับตั้งแต่ปิดไปเมื่อกลางเดือน มี.ค.ที่ผ่านมาโคลอมเบียจ่อปิดพื้นที่เพิ่มด้านนางเคลาเดีย โลเปซ นายกเทศมนตรีกรุงโบโกตา ในโคลอมเบีย เตรียมแผนปิดเมืองในเขตเคนเนดี ซึ่งมีประชาชนอาศัยเกือบ 1.5 ล้านคน ตั้งแต่วันที่ 1 มิ.ย.นี้โดยไม่อนุญาตให้คนในพื้นที่ออกมานอกบ้าน ยกเว้นซื้ออาหาร หาหมอ หรือมีความจำเป็นเร่งด่วน เพราะเป็นพื้นที่ที่มีการแพร่ระบาดค่อนข้างหนัก พบผู้ติดเชื้อเกือบ 2500 ราย และโรงพยาบาลในพื้นที่ก็ใกล้ถึงจุดรับผู้ติดเชื้อเพิ่มอีกไม่ไหว ส่วนพื้นที่อื่นก็ยังไม่ให้กลับมาเปิดจนกว่าจะถึงกลางเดือน มิ.ย. และจะตรวจหาเชื้อเพิ่มขึ้นเป็นสองเท่าโป๊ปย้ำเยียวยาคนไม่ใช่ ศก.วันเดียวกัน สมเด็จพระสันตะปาปาฟรานซิส ประมุขแห่งคริสตจักรนิกายโรมันคาทอลิก ทรงออกแถลงการณ์ที่จัตุรัสเซนต์ปีเตอร์ส นครรัฐวาติกัน ก่อนหน้ากำหนดการยกเลิกมาตรการล็อกดาวน์ของรัฐบาลอิตาลีในวันที่ 3 มิ.ย. โดยพระองค์ตรัสว่า จงเยียวยาผู้คน ไม่ใช่รักษาเงินเพื่อช่วยเหลือเศรษฐกิจ การเยียวยาผู้คนเป็นเรื่องสำคัญกว่าเศรษฐกิจ เพราะมนุษย์เราเปรียบเสมือนที่สถิตพระจิตของพระผู้เป็นเจ้า แต่เศรษฐกิจไม่ใช่ พร้อมทรงหวังว่าโลกจะสมัครสมานสามัคคียิ่งกว่าเดิมหลังวิกฤตการณ์ครั้งนี้ เพื่อสร้างโลกให้ดียิ่งขึ้น นอกจากนี้ พระองค์ยังทรงวิตกกังวลถึงชนเผ่าพันธุ์ในป่าดงดิบแอมะซอน ว่าเป็นกลุ่มเสี่ยงที่จะได้รับอันตรายจากไวรัส ซึ่งทั้งนี้ สมาคมชนเผ่าพื้นเมืองในบราซิลเปิดเผยด้วยว่า ใน 40 ชนเผ่าป่าแอมะซอน มีการตรวจพบผู้ติดเชื้อแล้ว 537 คน เสียชีวิต 102 คน
เริ่มใจชื้น ไทยพบผู้ติดเชื้อไวรัสก่อโรคโควิด-19 รายใหม่แค่ 4 คน ล้วนเดินทางมาจากต่างประเทศ ไร้คนป่วยตายเพิ่ม ขณะที่ผู้ติดเชื้อในประเทศช่วงสองสัปดาห์มีแค่ 9 ราย ส่วนอัตราการรักษาจนหายดีมีสูง
ข่าวหน้า1,โควิด-19,ไวรัสโคโรนา,COVID-19,ยอดผู้ติดเชื้อโควิด-19,กระทรวงสาธารณสุข,ข่าววันนี้,สุขภาพ